**27.11.2020. Eiropas Komisijas pārstāvji informēti par Latvijas paveikto 2020. gadā**

2020. gada 27. novembrī Eiropas Komisijas (EK) Nodarbinātības, sociālo lietu un iekļaušanas ģenerāldirektorāta pārstāvji aicināja Labklājības ministriju un Sabiedrības integrācijas fondu informēt par Eiropas Atbalsta fonda vistrūcīgākajām personām (turpmāk – Fonds) ieviešanas progresu 2020. gadā.

Attālināti organizētajā sanāksmē piedalījās pārstāvji no Latvijas pašvaldību sociālo dienestu vadītāju apvienības, Latvijas Pašvaldību savienības, Latvijas daudzbērnu ģimeņu biedrību apvienības, biedrības "Latvijas Samariešu apvienība" un "Latvijas Sarkanais Krusts", reliģiskās organizācijas "Pestīšanas armija", kā arī Sabiedrības integrācijas fonda, Labklājības ministrijas un Finanšu ministrijas eksperti.

Labklājības ministrija un Sabiedrības integrācijas fonds informēja EK par aktualitātēm nabadzības un materiālās nenodrošinātības mazināšanas jomā, Fonda īstenošanā sasniegtajiem rezultātiem, nodrošinātajām informācijas un publicitātes aktivitātēm, īstenotajiem Fonda darbības programmas novērtēšanas pasākumiem, identificētajām problēmām darbības programmas īstenošanas gaitā un rastiem risinājumiem Covid-19 infekcijas izplatības periodā 2020. gada pirmajā pusgadā, kad valstī pirmo reizi tika izsludināta ārkārtējā situācija. Vienlaikus Labklājības ministrija sniedza ieskatu par veiktajiem sagatavošanās darbiem nākamajam plānošanas periodam 2021.-2027. gadā saistībā ar pārtikas atbalsta un pamata materiālās palīdzības sniegšanu zemu ienākumu mājsaimniecībām.

Fonda īstenošanā iesaistītā partnerorganizācija – reliģiskā organizācija "Pestīšanas armija" dalījās pieredzē Fonda atbalsta īstenošanā.

Sanāksmes laikā EK pārstāvji atzinīgi novērtēja Fonda darbības programmas īstenošanas progresu.